ORDE do 24 abril de 2013 sobre delegación de competencias da Dirección Xeral de Industria, Enerxía e Minas nas xefaturas territoriais da Consellería de Economía e Industria.
Consellería de Economía e Industria — III. Outras disposicións — 14/05/2013

Mediante o Decreto 324/2009, do 11 de xuño, establécese a estrutura orgánica da Consellería de Economía e Industria e intégrase nela a Dirección Xeral de Industria, Enerxía e Minas.
A actividade administrativa da Dirección Xeral de Industria, Enerxía e Minas supón unha concentración de funcións arredor do seu titular, que exerce as relativas á planificación e ordenación mineira, ao fomento mineiro e á inspección e seguridade mineira a través da Subdirección Xeral de Recursos Minerais, segundo o artigo 37 do Decreto 324/2009.
Dado o volume desta actividade administrativa concorrente, así mesmo, con outras funcións concentradas arredor do titular da dirección xeral, faise aconsellable recorrer á delegación dalgunhas das súas funcións nas xefaturas territoriais, sen esquecer o debido respecto aos principios que informan a actividade administrativa e que a nosa Constitución recolle no seu artigo 103.1.
A delegación de competencias permite a axilización administrativa necesaria e redunda en beneficio tanto da Administración coma dos administrados, dentro do máis rigoroso respecto ás garantías xurídicas que a tutela dos intereses públicos exixe. Por isto, facendo uso das facultades que me confire o artigo 6 da Lei 16/2010, do 17 de decembro, de organización e funcionamento da Administración xeral e do sector público autonómico de Galicia, e o artigo 13 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro, e demais disposicións de xeral aplicación,
Artigo 1
Delégase nas xefaturas territoriais, no seu ámbito provincial, as funcións da Dirección Xeral de Industria, Enerxía e Minas en materia de planificación e ordenación mineira relativas ao estudo, instrución e elaboración da proposta de resolución, nos procedementos de outorgamento dos dereitos mineiros, autorización das súas modificacións, transmisións, renovacións ou prórrogas e declaración da súa caducidade.
Artigo 2
As propostas de resolucións administrativas que se adopten facendo uso da delegación de competencias conferida por esta orde farán constar expresamente esta circunstancia, con referencia ao número e data da súa publicación no DOG, e consideraranse ditadas polo órgano que delega.
Artigo 3
As xefaturas territoriais darán conta trimestralmente á Dirección Xeral de Industria, Enerxía e Minas e, en calquera caso, cando esta así o requira, dos expedientes tramitados conforme a presente orde de delegación de competencias.
Artigo 4
O titular da Dirección Xeral de Industria, Enerxía e Minas poderá avocar, en calquera momento, o exercicio das competencias delegadas nesta orde e non poderán ser obxecto de delegación as materias reguladas no artigo 13.2 da Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999, do 13 de xaneiro.
Disposición adicional única
A Dirección Xeral de Industria, Enerxía e Minas ditará cantas instrucións se consideren necesarias para homoxeneizar criterios de tramitación, no ámbito da presente delegación de competencias, para as catro xefaturas territoriais.
Disposición transitoria
Os expedientes administrativos iniciados e non resoltos na data de entrada en vigor desta delegación de competencias terán que ser remitidos, xunto cunha relación detallada destes, no prazo máximo dun mes contado desde esa data, á correspondente xefatura territorial (en función da provincia afectada) para continuar a súa tramitación conforme o disposto na presente orde.
Disposición derradeira
Esta orde entrará en vigor ao día seguinte da súa publicación no DOG.
Santiago de Compostela, 24 de abril de 2013